A Gazprommal nem szerződik többet hosszú távra a lengyel gázipari cég
Kockázatos volna egy ilyen szerződés, a mostani alapján is túl drágán érkezik a gáz a PGNiG vezetője szerint.
A PGNiG lengyel állami gázszolgáltató nem tervez további hosszú távú megállapodásokat kötni a Gazprom orosz gázipari vállalattal – ezt a vállalat elnöke, Piotr Wozniak jelentette be a lengyelországi Krynicában rendezett gazdasági fórumon. Szerinte ugyanis

  kockázatokat hordoz magában

az orosz féllel való együttműködés.

A lengyel vállalatvezető azt is mondta, hogy a lengyel fogyasztóknak szállított orosz földgáz nagyobbik része a Gazprommal kötött Jamal-szerződés alapján érkezik, ez azonban túlárazott. Wozniak szerint "alapvetően változik a helyzet 2022-ben, amikor kifut a Jamal-szerződés.

Lengyelország évi 15 milliárd köbméter földgázt használ fel. Ennek a harmadát maga termeli az országban, fennmaradó részét pedig importálja. Lengyelország legnagyobb gázszállítója a Gazprom, amely a jelenlegi hosszú távú megállapodás keretében évi 10,2 milliárd köbméter földgázt exportál.

A lengyel kormány korábban már többször jelezte, hogy a Gazprommal kötött szerződés lejártáig, 2022-ig alternatívákat keres az orosz import kiváltására. Ezek egyike lehet a cseppfolyósított földgáz (LNG) behozatala. Az LNG lengyelországi behozatala évről évre nő, tavaly az importált gáz több mint húsz százalékát tette ki. A 2015-ben üzembe helyezett swinoujsciei gázkikötő már hetven, összességében 7,5 milliárd köbméter visszagázosított LNG-nek megfelelő szállítmányt fogadott.

A gázkikötő kapacitását a jelenlegi évi 5 milliárd köbméterről 2021-ig 7,5 milliárd köbméterre tervezik növelni, ami a teljes lengyel gázkereslet mintegy fele. Tavaly október a PGNiG elnöke arról beszélt, hogy Lengyelország csaknem 30 százalékkal olcsóbban szerez be cseppfolyósított földgázt az Egyesült Államokból, mint a Gazpromtól.
szerződés Gazprom gázipar gázimport PGNiG gáz